บจ.เดินหน้าสร้างกำไรนิวไฮ
ทุ่มเงินลงทุน-กลยุทธ์สัมฤทธิผลเชื่อมือธุรกิจฉลุยยาวข้ามไปปีหน้า
31 ส.ค. 2554

ทุ่มเงินลงทุน-กลยุทธ์สัมฤทธิผลเชื่อมือธุรกิจฉลุยยาวข้ามไปปีหน้า
บจ.พุงกาง หลายบริษัทดาหน้าทำกำไรสูงสุดเป็นประวัติการณ์ มั่นใจทะยานยาวถึงปีหน้า หลังพลิกกลยุทธ์ธุรกิจเจ๋งเข้าเป้า
นายสามิตต์ ผลิตกรรม กรรมการผู้จัดการ บริษัท เอส เอ็น ซี ฟอร์เมอร์ (SNC) ในฐานะที่เป็น 1 ใน 49 บริษัทที่มีรายได้และกำไรสูงสุดเป็นประวัติการณ์ เปิดเผยว่า เป็นเพราะบริษัทหันมาผลิตชิ้นส่วนแอร์บ้านเองมากขึ้น ซึ่งช่วยเพิ่มอัตรากำไรสุทธิจาก 3% เป็น 4% ถือเป็นการทำธุรกิจตั้งแต่ต้นน้ำ จากเดิมที่ต้องซื้อชิ้นส่วนแอร์มาประกอบและส่งให้ลูกค้า ซึ่งได้ส่วนต่างกำไรสุทธิ เพียง 1%
สำหรับรายได้ในช่วงไตรมาส 3-4 ปีนี้ มีแนวโน้มอ่อนตัวลงจากช่วงครึ่งปีแรก เนื่องจากเป็นช่วงโลว์ซีซัน แต่คาดว่ารายได้และกำไรเฉลี่ยทั้งปีจะทำสถิติสูงสุดเป็นประวัติการณ์ โดยคาดว่ากำไรจะเติบโตประมาณ 50% สูงกว่าที่คาดการณ์ไว้ว่าจะโตประมาณ 40% ส่วนรายได้และกำไรปีหน้าเชื่อว่าจะยังทำสถิติสูงสุดต่อไป
นายพิเทพ จันทรเสรีกุล กรรมการผู้จัดการ บริษัท กรุงไทยคาร์เร้นท์ แอนด์ ลีส (KCAR) กล่าวว่า กำไรของบริษัทในช่วงครึ่งแรกปี 2554 ทำสถิติสูงสุดตั้งแต่ก่อตั้งบริษัท ซึ่งเป็นผลจากการขยายธุรกิจให้ครบวงจรมากขึ้น ทั้งการจำหน่ายรถยนต์มือสองและรถยนต์ใหม่ จากเดิมที่เน้นให้เช่ารถยนต์เพียงอย่างเดียว
นอกจากนี้ เป็นเพราะการบริหารงานที่มีประสิทธิภาพมากขึ้น โดยเฉพาะการ บริหารความเสี่ยงและต้นทุนทางการเงิน ซึ่งบริษัทพยายามล็อกต้นทุนดอกเบี้ยตลอดอายุสัญญาเงินกู้และตลอดสัญญาเช่ารถยนต์ของลูกค้า ทำให้ความผันผวนของธุรกิจต่ำ 
ทั้งนี้ คาดว่ารายได้ในปีนี้จะเติบโตประมาณ 10% ส่วนปีหน้ายังจะโตต่อเนื่อง ทั้งจากการดำเนินธุรกิจปกติ และจากการที่รัฐบาลลดภาษีนิติบุคคลลงจาก 30% เหลือ 23% ทำให้มั่นใจว่ารายได้และกำไรเฉลี่ยทั้งปีจะทำสถิติสูงสุดต่อไป
นายเกรียงชัย บุญโพธิ์อภิชาติ รองกรรมการผู้จัดการ สำนักการเงินและลงทุนสัมพันธ์ บริษัท ซีพี ออลล์ (CPALL) กล่าวว่า ที่ผ่านมากำไรของบริษัทเติบโตขึ้นและทำสถิติใหม่ทุกปี ซึ่งเป็นผลจากการขยายสาขาร้านสะดวกซื้อต่อเนื่องเฉลี่ยปีละ 500 แห่ง ขณะที่ยอดขายของสาขาเดิมก็เพิ่มขึ้น หลังกำลังซื้อผู้บริโภคสูงขึ้นมาก โดยปีนี้คาดว่ารายได้จะขยายตัวประมาณ 17% กำไรเติบโต 23% 
“ปีหน้าถ้าไม่มีเหตุการณ์อะไรผิดปกติ เราจะยังโตต่อเนื่อง กำไรก็จะทำสถิติสูงสุดใหม่ เพราะเราขยายสาขาขณะที่นโยบายขึ้นค่าแรงและลดภาษีจะหนุนให้กำลังซื้อของผู้บริโภคสูงขึ้น ทำให้ยอดขายต่อสาขาเพิ่มขึ้น คาดว่าปีหน้ารายได้จะโตไม่ต่ำกว่า 10-15% และกำไรโตประมาณ 15-20%” นายเกรียงชัย กล่าว 
นายฉัตรชัย พันธัย ผู้จัดการอาวุโส ฝ่ายการเงินและบัญชี บริษัท บริการเชื้อเพลิงการบินกรุงเทพ (BAFS) เปิดเผยว่า กำไรสุทธิในช่วงครึ่งปีแรกโตขึ้นจากช่วงเดียวกันปีก่อนประมาณ 30% ซึ่งถือว่าดีมากและทำสถิติสูงสุด โดยเป็นผลจากธุรกิจการบินฟื้นตัว และจำนวนเที่ยวบินลงจอดที่สนามบินสุวรรณภูมิเพิ่มขึ้น ทำให้ปริมาณการเติมน้ำมันอากาศยานสูงขึ้น
สำหรับแนวโน้มครึ่งปีหลังยังดีต่อเนื่อง สังเกตได้จากไตรมาส 3 ซึ่งปกติเป็นช่วงโลว์ซีซัน แต่ทว่าปีนี้ยอดเติมน้ำมันไม่ได้ตกคาดว่าจะเติบโตใกล้เคียงครึ่งปีแรก